Oficiālais Vēstnesis L 287 , 24/10/1998 Lpp. 0041 - 0044



Komisijas Lēmums (1998. gada 13. oktobris) par būvizstrādājumu atbilstības apliecināšanas kārtību saskaņā ar Direktīvas 89/106/EEK 20. panta 2. punktu attiecībā uz ceļu būvei izmantojamajiem materiāliem (paziņots ar dokumenta numuru C(1998) 2925) (Dokuments attiecas uz EEZ) (8/601/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1988. gada 21. decembra Direktīvu 89/106/EEK par dalībvalstu normatīvo un administratīvo aktu tuvināšanu attiecībā uz būvizstrādājumiem [1], kura grozīta ar Direktīvu 93/68/EEK [2], un jo īpaši tās 13. panta 4. punktu, tā kā atbilstīgi Direktīvas 89/106/EEK 13. panta 3. punktam, lai apliecinātu ražojumu atbilstību, Komisijai no divām procedūrām jāizvēlas "vismazāk apgrūtinošā procedūra, kas ir droša"; tā kā tas nozīmē, ka jāpieņem lēmums par to, vai attiecīgajam ražojumam vai ražojumu grupai ražotāja uzraudzībā īstenota ražošanas kontroles sistēma ir nepieciešams un pietiekams nosacījums atbilstības apstiprināšanai, vai arī, ņemot vērā apsvērumus, kas saistīti ar atbilstību 13. panta 4. punktā minētajiem kritērijiem, ir jāiesaista apstiprināta sertifikācijas iestāde; tā kā 13. panta 4. punktā ir noteikts, ka šādi noteiktajai procedūrai jābūt norādītai pilnvarās un tehniskajās specifikācijās; tā kā tāpēc ir vēlams definēt ražojumu vai ražojumu grupas atbilstīgi pilnvarām vai tehniskajām specifikācijām; tā kā abas 13. panta 3. punktā noteiktā procedūras sīki aprakstītas III pielikumā Direktīvai 89/106/EEK; tā kā tāpēc precīzi jānosaka paņēmieni, kā saskaņā ar III pielikumu abas procedūras īstenojamas attiecībā uz visiem ražojumiem un ražojumu grupām, jo III pielikumā ir norādes uz konkrētām sistēmām, kurām dodama priekšroka; tā kā 13. panta 3. punkta a) apakšpunktā minētā procedūra atbilst sistēmām, kuras noteiktas pirmajai iespējai bez pastāvīgas uzraudzības un otrajai un trešajai iespējai III pielikuma 2. iedaļas ii) punktā, un procedūra, kas minēta 13. panta 3. punkta b) apakšpunktā, atbilst sistēmām, kuras noteiktas III pielikuma 2. iedaļas i) punktā, bet pirmajā iespējā ar pastāvīgu uzraudzību — III pielikuma 2. iedaļas ii) punktā noteiktajām sistēmām; tā kā šajā lēmumā paredzētie pasākumi ir saskaņā ar Būvniecības pastāvīgās komitejas atzinumu, IR PIEŅĒMUSI ŠO LĒMUMU. 1. pants Ražojumiem un ražojumu grupām, kas noteikti I pielikumā, atbilstība jānovērtē saskaņā ar procedūru, saskaņā ar kuru ražotāja atbildībā tiek izveidota ražošanas procesa kontroles sistēma, ar kuru nodrošina ražojuma atbilstību attiecīgajiem tehniskajiem raksturlielumiem. 2. pants Ražojumiem, kas norādīti II pielikumā, atbilstība jāapstiprina saskaņā ar procedūru, pēc kuras papildus ražotāja atbildībā izveidotai ražošanas kontroles sistēmai ražošanas procesa vai ražojuma novērtēšanā un uzraudzībā tiek iesaistīta akreditēta sertifikācijas iestāde. 3. pants Atbilstības apstiprināšanas procedūru, kas noteikta III pielikumā, norāda pilnvarojumos norādījumiem par Eiropas tehnisko apstiprinājumu. 4. pants Šis lēmums ir adresēts dalībvalstīm. Briselē, 1998. gada 13. oktobrī Komisijas vārdā — Komisijas loceklis Martin Bangemann [1] OV L 40, 11.2.1989., 12. lpp. [2] OV L 220, 30.8.1993., 1. lpp. -------------------------------------------------- I PIELIKUMS Palīgmateriāli (piemēram, pretbīdņi, šuvju pildījums, hermētiķi) Izmantošanai ceļiem ar betona segumu -------------------------------------------------- II PIELIKUMS Bitumens (piemēram, tīrs bitumens, ar polimēru materiāliem modificēts bitumens, ar negaistošu šķīdinātāju sašķidrināts bitumens, ar polimēru materiāliem modificēts bitumens, kas sašķidrināts ar negaistošiem šķīdinātājiem, bitumena lakas, bitumena emulsijas, ar negaistošu šķīdinātāju sašķidrinātas bitumena emulsijas, ar negaistošu šķīdinātāju sašķidrinātas emulsijas no bitumena, kas modificēts ar polimēru materiāliem, dabīgais asfalts/bitumens) Izmantošanai ceļu būvei un ceļu segumiem Bitumena maisījumi (piemēram, asfaltbetons, arī ļoti mīksts asfalts un asfalts klāšanai ļoti plānā slānī, porains asfalts, asfalta mastika (lietais asfalts), akmens asfalta mastika, karstā masā blīvēts asfalts) Izmantošanai ceļu būvei un ceļu segumiem Ceļu segumiem (piemēram, masa ceļu segumiem, seguma remontam, ceļu seguma nodiluma slānim) Izmantošanai ceļu seguma virsmas apdarei Tiltu klājuma hidroizolācijas materiāli un izstrādājumi (piemēram, asfalta mastikas, membrānas, bitumena loksnes, poliuretāna sveķi) Izmantošanai tiltu klājumiem -------------------------------------------------- III PIELIKUMS Piezīme: attiecībā uz ražojumiem, kuriem paredzēti vairāki izmantošanas veidi, kuri norādīti turpmāk minētajās grupās, akreditētās iestādes uzdevumi, kuri izriet no attiecīgajām atbilstības apstiprināšanas sistēmām, ir kumulatīvi. RAŽOJUMU GRUPA CEĻU BŪVEI IZMANTOJAMIE MATERIĀLI (1/2) 1. Atbilstības apliecināšanas sistēmas Turpmāk uzskaitītajiem ražojumiem un paredzētajiem lietošanas veidiem CEN/Cenelec attiecīgajos harmonizētajos standartos jānosaka šādas atbilstības apliecināšanas sistēmas: 4. sistēma: skat. Direktīvas 89/106/EEK III pielikuma 2. iedaļas ii) apakšpunktu, trešo iespēju. 2.+ sistēma: Skat. Direktīvas 89/106/EEK III pielikuma 2. iedaļas ii) apakšpunktu, otro iespēju, ietverot ražošanas procesa kontroles sertificēšanu, ko veic akreditēta iestāde, pamatojoties uz ražošanas uzņēmuma un ražošanas kontroles sistēmas sākotnējo pārbaudi, kā arī pastāvīgu ražošanas kontroles sistēmas uzraudzību un atbilstības apstiprināšanu. Izstrādājums | Paredzētais izmantošanas veids | Līmenis vai klase | Atbilstības sistēmas apliecinājums | Bitumens | Izmantošanai ceļu būvei un ceļu segumiem | — | 2 + | Bitumena maisījumi | Izmantošanai ceļu būvei un ceļu segumiem | — | 2 + | Virsmas apdares materiāli | Izmantošanai ceļu seguma virsmas apdarei | — | 2 + | Tiltu klājuma hidroizolācijas materiāli un izstrādājumi | Tiltu klājumiem | — | 2 + | Palīgmateriāli | Ceļiem ar betona segumu | — | 4 | Sistēmas specifikācijai jābūt tādai, lai to varētu īstenot pat tad, ja kāds efektivitātes rādītājs nav jānosaka tāpēc, ka vismaz vienai dalībvalstij vispār nav regulējuma attiecībā uz šādu rādītāju (skat. Direktīvas 89/106/EEK 2. panta 1. punktu un, attiecīgā gadījumā, skaidrojošo dokumentu 1.2.3. noteikumu). Minētajos gadījumos šāda rādītāja pārbaudi nedrīkst piemērot izgatavotājam, ja tas šajā ziņā nevēlas ražojuma rādītājus uzrādīt. RAŽOJUMU GRUPA CEĻU BŪVEI IZMANTOJAMIE MATERIĀLI (2/2) 1. Atbilstības apliecināšanas sistēmas Turpmāk uzskaitītajiem ražojumiem un paredzētajiem lietošanas veidiem CEN/Cenelec attiecīgajos harmonizētajos standartos jānosaka šādas atbilstības apliecināšanas sistēmas: 1. sistēma: skat. Direktīvas 89/106/EEK III pielikuma 2. iedaļas i) apakšpunktu, bez paraugu audita testēšanas. 3. sistēma: skat. Direktīvas 89/106/EEK III pielikuma 2. iedaļas ii) apakšpunktu, otro iespēju. 4. sistēma: skat. Direktīvas 89/106/EEK III pielikuma 2. iedaļas ii) apakšpunktu, trešo iespēju. Izstrādājums | Paredzētais izmantošanas veids | Līmenis vai klase (degamība) | Atbilstības sistēmas apliecināšana | Bitumena maisījumi Virsmas apdares materiāli | Lietošanas veidiem, kuros jāievēro noteikumi par degamību | Afl, Bfl, Cfl Afl, Bfl, Cfl Afl, Dfl, Efl, Ffl | 1 3 4 | --------------------------------------------------